**Szekció összefoglaló**

**Óvodai és iskolai szociális segítés**

*Előadók*

* Zanáné Haleczky Katalin, az EFOP-1.9.4. kiemelt projekt szakmai vezetője és az óvodai és iskolai szociális segítő tevékenység témavezetője
* Gergál Tímea, az EFOP-1.9.4. kiemelt projekt szakértője

*Szekcióvezető*

* Busi Zoltán MACSGYOE régióvezető

*Szekción résztvevők száma:* 110 fő

Az óvodai és iskolai segítő tevékenység feladatellátási kötelezettségét a család és gyermekjóléti központok számára 2018. szeptember 1-től írja elő a gyermekek védelméről és a gyámügyi igazgatásról szóló 1997. évi XXXI. törvény. Az új feladatként országosan megjelenő szolgáltatás hazai gyakorlat és szakirodalma is több évtizedre tekint vissza.

A szekció célja volt, hogy bemutassa és megvitassa az EFOP-1.9.4. kiemelt projekt tapasztalatain alapuló szervezeti és szervezési feladatokat, továbbá a napi gyakorlat során felmerülő praktikus módszertani kérdésekben adjon tanácsokat. A szekciót ezért időben két részre tagoltuk, az első részben foglalkoztunk szervezeti kérdésekkel és a második részt teljes egészében a napi gyakorlatra fordítottuk.

A bevezetés folyamatának belső (központon belüli) és külső (köznevelési intézmények) szintéren megjelenő nehézségek kerültek felvázolásra. Elsőként a szakképzett és speciális készségekkel rendelkező szociális segítők létszámának drasztikus hiánya fogalmazódott meg, amely napjainkra a teljes ágazatra vonatkoztatható. Ennek mértéke egyes központokban a bevezetést is veszélyezteti. A létszámhiány kezelésre a társadalmi presztízs és anyagi megbecsülés mielőbbi érezhető javításának igényén túlmenően több részmegoldás is született:

* Az intézmény belső humánerőforrás allokációja nyújthat segítséget addig a pontig, amíg ez nem veszélyezteti a családsegítők és az esetmenedzserek által végzett feladatokat.
* A nők 40 programmal nyugdíjba vonuló tapasztalt kollégák részmunkaidőben történő visszafoglalkoztatásának lehetősége.
* A szociális segítők végzettségi követelményeinek újragondolása, az esetmenedzser vagy a családsegítők képesítési követelményei közül relevánsak átemelése.
* A szociális segítők számára 90 órás egységes tematikán alapuló képzés előkészítése van folyamatban.

Az infrastrukturális problémák, mint a hely és eszközhiány továbbá munkajogi kérdések, mint a közlekedési költségtérítés is megvitatásra kerültek. Ezek megoldására a heterogén járási adottságok okán további egyeztetés szükséges.

A szekció második felében az óvodai és iskolai szociális segítés operatív kérdései kerültek napirendre. A bevezetés előkészítésébe fektetett energia többszörösen megtérül. A kapcsolatfelvétel és az együttműködési megállapodás előkészítése lehetőség szerint a család és gyermekjóléti központ vezető bevonásával történjen. Ezzel is támogatva a szociális segítő beilleszkedését a köznevelési intézmény struktúrájába.

A szociális segítő alaposan ismerje meg az intézményt és az ott dolgozó szakembereket. Alakítson ki partneri viszonyon alapuló együttműködést a kompetenciahatárok kölcsönös elismerésével. Törekedjen a köznevelési intézményen belül segítő team minél szélesebb körű létrehozására, bevonva például az iskola pszichológust, védőnőt, gyermek és ifjúságvédelmi felelőst. Lehetőség szerint kapcsolódjon be az intézmények közösségi programjaiba, mint aktív részvevő.

**A szekció fő üzenete volt, hogy a professzionális feladatellátás megszervezéséhez elengedhetetlen feltétel a létszámhiány csökkentése érdekében további források bevonása. Ezzel biztosítható csak az 1,4 millió gyermek és több mint 100.000 pedagógus eredményes, célzott és okszerű támogatása.**